[{"text_idx": "#000004", "text": "Antzinatik datorren baserria da. Zumarragako San Kristobal auzoan dago, izen bereko elizatik gertu. Gure aurrekoak baserritik bizi izan dira beti, behi eta ardiekin. Nik ere hala ezagutu nuen baserria duela 32 urte iritsi nintzenean, eta lehendik zetorren. Behi esnea saltzen zuten kalean, bezero jakin batzuri eta Mertzedariatar komentuari ere bai. Txahalak ere saltzen zituzten, eta noizean behin pinudiren bat bota. Pinuarekin bakarrik ez, pagoarekin ere egiten zuten lan, eta laberako pago egurra prestatzen zuten, eta Urretxuko Panificadorari saldu."}, {"text_idx": "#000008", "text": "Konpost berezi bat ere egiten omen duzue baserrian.\nBai, beno, ez da konposta. Ardien ximaurrarekin egiten dugun ongarri naturala da, Goimenek erosi zuen makina bat erabilita egiten duguna. Ximaur hori txikitu eta berotu egiten dugu egun batzuz, fermentazioaren bidez zahartze prozesua azkartzeko. Horrela ongarri naturala sortzen dugu udazkenerako, aurreko neguan ateratako ximaurrarekin. Etxeko zelaietan erabiltzen dugu, eta baratzean eta soroan bai."}, {"text_idx": "#000012", "text": "Baratzean eta soroan ere egiten duzu lan. Kanporako?\nEz, ez. Lehen bai, babarruna-eta saltzen genuen, baina orain etxerako bakarrik jartzen ditugu. Eguzkiak noiz berotu zain gaude orain, patata, artoa eta bestelakoak sartzeko."}, {"text_idx": "#000013", "text": "Urte batzuk egin dituzu baserrian. Gustuko mundua al duzu?\nGustura nago, bai. Aurretik ibilia naiz beste lan batean, neskame lanetan alegia, baina hau gustatzen zait. Eta baserria nahiko bakar dago, egia da, baina ez dut kaleko bizitzaren faltarik sumatzen."}]